La campanya de Filadèlfia (1777-1778) va ser una iniciativa britànica en la Guerra d'Independència dels Estats Units per guanyar el control de Filadèlfia, que llavors era la seu del Segon Congrés Continental. El general britànic William Howe, després d'intentar sense èxit atreure l'Exèrcit Continental sota el comandament del general George Washington en una batalla al nord de Nova Jersey, va embarcar el seu exèrcit en transports, i els va desembarcar a l'extrem nord de la badia de Chesapeake. Des d'allà, va avançar cap al nord, cap a Filadèlfia. Washington va preparar defenses contra els moviments de Howe a Brandywine Creek, però va ser flanquejat i atacat a la batalla de Brandywine l'11 de setembre de 1777. Després de noves escaramusses i maniobres, Howe va poder entrar i ocupar Filadèlfia. Washington va atacar sense èxit una de les guarnicions de Howe a Germantown abans de retirar-se a Valley Forge per l'hivern.